**Polskie Linie Lotnicze LOT S.A.** ([polskie liňije lotňiče]; doslova: *Poľské aerolínie LOT*; angl. *LOT Polish Airlines*) je poľský národný letecký dopravca so sídlom vo Varšave, kde ako hlavnú základňu využíva Letisko Chopina. Ďalšiu hlavnú základňu má na Medzinárodnom letisku Ferenca Liszta v Budapešti. Spoločnosť vznikla v roku 1928. Od augusta 1929 prepravuje cestujúcich aj na medzinárodných linkách. V roku 1930 sa LOT stal členom Medzinárodného združenia leteckých dopravcov (IATA). Od roku 2003 je členom aliancie leteckých spoločností Star Alliance.

História
--------

LOT založila 29. decembra 1928 poľská vláda (pod názvom *Linie Lotnicze LOT Sp. z o.o.*) spojením dvoch vtedy fungujúcich leteckých dopravcov v Poľsku (Aerolot a Aero). LOT začal svoju činnosť 1. januára 1929. Okrem už existujúcich liniek z Varšavy do Krakova, Poznane, Gdanska a Ľvova boli otvorené aj linky do Bydgoszcze, Katovíc a v roku 1932 do Wilna. Prvými lietadlami vo flotile boli Junkers F 13 (15 kusov) a Fokker F.VIIa/1m (6 kusov). Dňa 2. augusta 1929 LOT otvoril prvú medzinárodnú linku, do Viedne. 

Douglas DC-2 spoločnosti LOT na letisku Almaza v Egypte, 1937
V roku 1930 bol LOT prijatý do Medzinárodného združenia leteckých dopravcov (IATA). V roku 1931 vedenie spoločnosť LOT oficiálne uznalo motív žeriava za symbol dopravcu. Logo, ktoré vtedy navrhol vizuálny umelec Tadeusz Gronowski z Varšavy, sa používa sa dodnes. Ešte v tom istom roku LOT začal lietať na linke Varšava – Ľvov – Czerniowce – Bukurešť. V nasledujúcich rokoch LOT otvoril linky do Berlína, Atén, Helsínk a Budapešti. Do roku 1939 sa sieť liniek rozšírila o Bejrút, Rím a Kodaň. V rokoch 1935, 1936 a 1938 pribudli do flotily lietadlá Douglas DC-2, Lockheed Model 10A Electra a Model 14H Super Electra. Prvé poľské lietadlá prevádzkované poľským leteckým dopravcom boli PWS-24. V roku 1934 sa LOT presťahoval z dovtedy využívaného letiska v lokalite Pole Mokotowskie na nové varšavské letisko Okęcie. V súvislosti s poľskou reformou pravopisu sa v roku 1938 zmenil názov spoločnosti z *Polskie Linje Lotnicze LOT* na *Polskie Linie Lotnicze LOT*. V tom istom roku uskutočnili piloti a posádka spoločnosti LOT propagačný transatlantický skúšobný let z Los Angeles cez Buenos Aires, Natal, Dakar do Varšavy s cieľom posúdiť možnosť zavedenia linky z Poľska do Spojených štátov. Na rok 1940 LOT plánoval otvorenie liniek do Londýna, Moskvy a tiež transatlantickú linku. Pred vojnou LOT prepravil 218 000 cestujúcich. V roku 1939 zamestnával 697 osôb, z toho 25 pilotov. Po vypuknutí druhej svetovej vojny 1. septembra 1939 a počas následnej nemeckej okupácie LOT pozastavil svoju činnosť. Väčšina lietadiel spoločnosti bola evakuovaná do Rumunska, dve do pobaltských štátov a tri lietadlá L-14H do Veľkej Británie. Rumunská vláda potom získala všetkých 13 lietadiel, ktorým sa podarilo dostať do Rumunska. 

Iliušin Il-62 (SP-LAB) LOT-u pristáva na letisku Heathrow v Londýne, 17. september 1972
Dňa 10. marca 1945 poľská vláda znovuvytvorila spoločnosť LOT ako štátny podnik (*Przedsiębiorstwo Państwowe Polskie Linie Lotnicze LOT*). Vnútroštátne lety boli obnovené 1. apríla 1945 na trase Varšava – Lodž – Krakov – Rzeszów – Lublin – Varšava. K obnoveniu medzinárodných liniek došlo 11. mája 1945 na trase Varšava – Berlín po získaní desiatich lietadiel Lisunov Li-2 a deviatich Douglasov C-47. V júli 1945 nasledovalo obnovenie liniek do Paríža a Štokholmu. V roku 1947 pribudli linky do Bukurešti, Budapešti, Belehradu a Kodane. Súčasťou flotily spoločnosti LOT bolo v rokoch 1947 – 1948 aj päť v tom čase moderných, hoci problematických lietadiel SNCASE SE.161 Languedoc. V roku 1949 pribudlo do flotily päť sovietskych lietadiel Iliušin Il-12B a v rokoch 1955 – 1957 celkovo 13 Iliušinov Il-14. V roku 1955 LOT otvoril linky do Moskvy a Viedne. Linky do Londýna a Zürichu boli obnovené až v roku 1958 a o dva roky neskôr nasledovalo obnovenie linky do Ríma. Po skončení stalinizmu v Poľsku sa spoločnosti LOT podarilo získať aj lietadlá západnej výroby. Išlo o päť Convairov CV-240 v roku 1957 a tri lietadlá Vickers Viscount v roku 1962. Potom bola flotila LOT-u na dlhý čas založená výhradne na lietadlách sovietskej výroby.

V júni 1961 pribudlo do flotily deväť turbovrtuľových lietadiel Iliušin Il-18, s ktorými začal LOT lietať do Afriky a na Blízky východ. V roku 1963 otvoril linku do Káhiry. V 70. rokoch sa sieť liniek rozšírila o Bagdad, Bejrút, Bengázi, Damask a Tunis. Od apríla 1966 boli LOT-u dodávané lietadlá Antonov An-24 a od novembra 1968 aj prvé prúdové lietadlá Tupolev Tu-134. Tu-134 lietali najmä na európskych linkách. Lietadlom Iliušin Il-62 s dlhým doletom začal LOT lietať na prvých transatlantických letoch v histórii poľskej leteckej dopravy. V máji 1972 začali charterové lety do Montrealu a v apríli 1973 bola otvorená pravidelná linka do New Yorku. V roku 1977 pribudla linka do Bangkoku cez Dubaj a Bombaj.

Tupolev Tu-134A (SP-LHC) LOT-u na letisku Orly v Paríži, 13. august 1978
Boeing 767-300ER (SP-LPA) vzlieta z Letiska Lecha Wałęsu v Gdansku, 4. september 2010
Na jeseň 1981 sa komerčná letecká doprava v Poľsku priblížila ku kolapsu v dôsledku zásahu komunistickej vlády proti disidentom v krajine po vzostupe zakázaného disidentského hnutia Solidarita. Niektoré západné letecké spoločnosti tak pozastavili svoje lety do Varšavy a s vyhlásením stanného práva 13. decembra toho istého roku boli pozastavené aj všetky lety spoločnosti LOT. Charterové lety do New Yorku a Chicaga boli obnovené až v roku 1984 a 28. apríla 1985 došlo i k obnoveniu pravidelných liniek. V tom období LOT získal lietadlá Tupolev Tu-154M, ktoré nasadil na väčšinu európskych liniek a na Blízky východ. V roku 1986 pribudli transatlantické charterové lety do Detroitu a Los Angeles. Od polovice 80. rokov do začiatku 90. rokov LOT lietal z Varšavy do Chicaga, Edmontonu, Montrealu, Newarku, New Yorku a Toronta. Tieto linky slúžili predovšetkým veľkým poľským komunitám v Severnej Amerike.

Po páde komunistického režimu v Poľsku v roku 1989 začali do flotily spoločnosti LOT opäť pribúdať lietadlá západnej výroby. V apríli 1989 Boeingy 767-200ER, v marci 1990 typ Boeing 767-300ER, v auguste 1991 ATR 72, v decembri 1992 Boeing 737-500 a v apríli 1993 Boeing 737-400. V decembri 1992 sa LOT transformoval na akciovú spoločnosť. V polovici 90. rokov LOT začal s expanziou liniek do západnej Európy, pričom v rýchlom slede otvoril linky do Osla, Frankfurtu a Düsseldorfu. V roku 1996 LOT založil sesterskú spoločnosť EuroLOT, ktorá v skutočnosti pôsobila ako regionálna dcérska spoločnosť.

Expanzia siete liniek pokračovala aj po roku 2000. Dňa 26. októbra 2003 sa LOT stal členom aliancie leteckých spoločností Star Alliance. V roku 2004 LOT vytvoril nízkonákladového dopravcu Centralwings, ktorý však bol po piatich rokoch existencie z dôvodu jeho dlhodobej neziskovosti opätovne začlenený do spoločnosti LOT. V lete 2010 LOT otvoril, resp. obnovil linky do Jerevanu, Bejrútu, Tallinnu, Kaliningradu, Göteborgu a Bratislavy. Od októbra toho istého roku začal LOT opäť lietať do Ázie, na linke Varšava – Hanoj. Okrem iného pribudli aj linky do Tbilisi, Damasku a Káhiry. V auguste 2011 poľská vláda rozhodla, že LOT bude zabezpečovať prepravu oficiálnych poľských predstaviteľov namiesto vládnej letky, ktorá bola rozpustená v dôsledku okolností zistených v rámci vyšetrovania tragickej smolenskej nehody, pri ktorej zahynulo 96 osôb vrátane poľského prezidenta Lecha Kaczyńského. V roku 2012 pribudli do flotily spoločnosti LOT nové diaľkové lietadlá Boeing 787 Dreamliner, ktoré nahradili typ Boeing 767. Dňa 13. januára 2016 LOT začal lietať do Tokia. V roku 2018 otvoril na Medzinárodnom letisku Ferenca Liszta v Budapešti svoju prvú hlavnú základňu mimo územia Poľska.

Destinácie
----------

Sídlo LOT-u vo Varšave
Motív žeriava v logu spoločnosti
Bezpečnostné inštrukcie spoločnosti LOT z roku 1968
LOT v súčasnosti lieta do 131 pravidelných a sezónnych destinácií v Európe, Ázii a Severnej Amerike.

### Codeshare

LOT má tzv. codeshare dohodu a v súčasnosti prevádzkuje spoločné lety so spoločnosťami:

* Aegean Airlines
* Aeroflot
* Air Astana
* airBaltic
* Air Canada
* Air China
* Air India
* Air Moldova
* Air New Zealand
* Air Serbia
* All Nippon Airways
* Asiana Airlines
* Austrian Airlines
* Belavia
* Croatia Airlines
* EgyptAir
* El Al
* Jetstar Airways
* Lufthansa
* Luxair
* Scandinavian Airlines
* Singapore Airlines
* Swiss International Air Lines
* TAP Air Portugal
* Turkish Airlines
* United Airlines

### Destinácie v minulosti

Pravidelné medzinárodné linky spoločnosti LOT v zime 1971/1972:

* Varšava – Berlín-Schönefeld – Amsterdam (Il-18)
* Varšava – Hamburg – Amsterdam (Il-18)
* Varšava – Viedeň – Atény (Tu-134)
* Varšava – Belehrad (Tu-134)
* Varšava – Bukurešť-Otopeni – Bejrút (Tu-134)
* Varšava – Berlín-Schönefeld – Brusel (Il-18)
* Varšava – Budapešť (Il-18)
* Varšava – Budapešť – Bukurešť-Otopeni (Il-18)
* Varšava – Istanbul-Yeşilköy – Káhira (Il-18)
* Varšava – Nikózia – Káhira (Il-18)
* Varšava – Frankfurt (Il-18)
* Varšava – Štokholm-Arlanda – Helsinki (Tu-134)
* Varšava – Leningrad (An-24)
* Varšava – Moskva-Šeremetievo (Il-18)
* Varšava – Kodaň – Štokholm-Arlanda (Il-18, Tu-134)
* Varšava – Londýn-Heathrow (Tu-134)
* Varšava – Berlín-Schönefeld – Amsterdam – Londýn-Heathrow (Il-18)
* Varšava – Ženeva – Madrid (Tu-134)
* Varšava – Rím-Fiumicino (Tu-134)
* Varšava – Miláno-Linate (Il-18)
* Varšava – Berlín-Schönefeld – Paríž-Le Bourget (Il-18)
* Varšava – Paríž-Le Bourget (Tu-134)
* Varšava – Praha (An-24)
* Varšava – Budapešť – Sofia (Il-18)
* Varšava – Viedeň (Tu-134)
* Varšava – Zürich (Tu-134)

Flotila
-------

Turistická trieda na palube Boeingu 787-8 spoločnosti LOT
Obnovený interiér Boeingu 737-400
Menu dostupné na linkách spoločnosti LOT
### Súčasná flotila

Flotila spoločnosti LOT pozostávala v decembri 2019 z nasledujúcich lietadiel:


**Flotila spoločnosti LOT**| Lietadlo | V prevádzke | Fotografia | Objednávky | Počet sedadiel | Poznámky |
| --- | --- | --- | --- | --- | --- |
| B | E+ | E | Spolu | Ref. |
| Airbus A320-200 | — |  | 4 | — | — | 180 | 180 |  | Prenajaté od spoločnosti Avion Express.Dve lietadlá vstúpia do služby 14. januára 2020 a ďalšie dve 1. februára 2020. |
| Boeing 737-400 | 3 |  | — | var. | 162 |  |  |
| Boeing 737-700 | 1 |  | — | var. | 144 |  | Lietadlo je prenajaté, aby nahradilo momentálne uzemnené Boeingy 737 MAX 8. |
| Boeing 737-800 | 7 |  | — | var. | 186 |  |  |
| Boeing 737 MAX 8 | 5 |  | 10 | var. | 186 |  | Všetky lietadlá sú momentálne uzemnené.Jedno lietadlo je v špeciálnych farbách oslavujúcich poľskú nezávislosť. |
| Boeing 787-8 | 8 |  | — | 18 | 21 | 213 | 252 |  |  |
| Boeing 787-9 | 7 |  | 2 | 24 | 21 | 249 | 294 |  | Jedno lietadlo je v špeciálnych farbách oslavujúcich poľskú nezávislosť. |
| Bombardier CRJ700ER | 2 |  | — | var. | 70 |  | Prenajaté od spoločnosti Nordica. |
| Bombardier CRJ900ER | 12 |  | — | var. | 90 |  |
| De Havilland Canada Dash 8 Q400 | 12 |  | — | var. | 78 |  | Jedno lietadlo je v špeciálnych farbách *Ptasie Mleczko* a jedno má sfarbenie *Visit Jerusalem*. |
| Embraer E170 | 6 |  | — | var. | 76 |  | Celosvetovo prvý používateľ.Jedno lietadlo je vo farbách aliancie Star Alliance. |
| Embraer E175 | 10 |  | — | var. | 82 |  |  |
| 2 | VIP | Trvale prenajaté Ministerstvu národnej obrany. |
| Embraer E190 | 4 |  | — | var. | 106 |  |  |
| Embraer E195 | 15 |  | — | var. | 112 |  |  |
| Spolu | 94 |  | 16 |  |

### Lietadlá používané v minulosti


|
|  |
Lietadlá používané spoločnosťou LOT v minulosti| Lietadlo | Fotografia | Zavedené | Vyradené | Poznámky |
| --- | --- | --- | --- | --- |
| Aero Ae-45 |  | 1952 | 1957 | LOT zakúpil tri lietadlá, ktoré používal na aerotaxi. |
| Antonov An-24 |  | 1966 | 1991 | Do roku 1977 LOT zakúpil 20 lietadiel. |
| Antonov An-26 |  | 1974 | ? | Prenajaté od poľského vojenského letectva.Prevádzkované pre LOT Cargo. |
| Boeing 737-300 |  | 1996 | 2005 |  |
| Boeing 737-500 |  | 1992 | 2012 |  |
| Boeing 767-200ER |  | 1989 | 2008 | Prvý používateľ v strednej Európe.Náhrada za typ Iliušin Il-62. |
| Boeing 767-300ER |  | 1990 | 2013 | Prvý používateľ v strednej Európe.Náhrada za typ Iliušin Il-62. |
| Cessna UC-78 |  | 1946 | 1950 | Štrnásť lietadiel bolo zakúpených z vojnových prebytkov americkej armády a používali sa na výcvik a aerotaxi. |
| Convair CV-240 |  | 1957 | 1966 |  |
| Douglas DC-2 |  | 1935 | 1939 | LOT používal tri kusy. |
| Douglas C-47 |  | 1945 | 1959 | Deväť lietadiel bolo zakúpených z vojnových prebytkov americkej armády. |
| Douglas DC-8-62 |  | 1988 | 1988 |  |
| Embraer ERJ145 |  | 1999 | 2011 |  |
| Fokker 100 |  | 2016 | 2016 |  |
| Fokker F.VII |  | 1929 | 1938 | Šesť vo verzii F.VII/1m a trinásť F.VII/3m. |
| Junkers F 13 |  | 1929 | 1936 |  |
| Junkers Ju 52/3mge |  | 1936 | 1939 | LOT získal jeden Ju 52 výmenou za deväť F 13. |
| Iliušin Il-12B |  | 1949 | 1957 |  |
| Iliušin Il-14P |  | 1955 | 1961 |  |
| Iliušin Il-18 |  | 1961 | 1990 |  |
| Iliušin Il-62 |  | 1972 | 1992 |  |
| Lisunov Li-2 |  | 1945 | 1969 |  |
| Lockheed Model 10A Electra |  | 1936 | 1939 | LOT používal 10 kusov. |
| Lockheed Model 14H Super Electra |  | 1938 | 1940 | LOT používal 10 kusov. |
| McDonnell Douglas DC-10-30 |  | 1994 | 1996 |  |
| PWS-24 |  | 1933 | 1939 | Prvé poľské lietadlá prevádzkované poľským leteckým dopravcom. |
| PZL.4 |  | 1933 | 1935 | Prototyp poľského dopravného lietadla. |
| PZL.44 Wicher |  | 1939 | 1939 | Prototyp poľského dopravného lietadla. |
| SNCASE SE.161/1 Languedoc |  | 1947 | 1950 | Všetky lietadlá boli uzemnené v roku 1948. |
| Tupolev Tu-134 |  | 1968 | 1994 | Päť vo verzii Tu-134 a sedem Tu-134A. |
| Tupolev Tu-154 |  | 1985 | 1996 |  |
| Vickers Viscount |  | 1962 | 1969 | Išlo o repasované lietadlá. |
| Jakovlev Jak-40 |  | 1982 | 1989 |  |

Referencie
----------

1. ↑   *History* [online]. corporate.lot.com, [cit. 2020-01-23]. Dostupné online.
2. ↑  OSUMI, Magdalena. *LOT Polish Airlines to start Warsaw-Tokyo flights in January* [online]. japantimes.co.jp, [cit. 2020-01-23]. Dostupné online.
3. ↑   *LOT Polish Airlines* [online]. centreforaviation.com, [cit. 2020-01-23]. Dostupné online.
4. ↑   Aeroflot / LOT Polish expands codeshare network from July 2019. *Routesonline*, 8 July 2019. Dostupné online [cit. 2019-07-08].
5. ↑   EGYPTAIR / LOT Polish Airlines begins codeshare partnership from Nov 2017. *Routesonline*, 22 November 2017. Dostupné online [cit. 2017-11-22].
6. ↑  LIU, Jim. *El Al / LOT Polish Airlines begins codeshare service from late-Dec 2018* [online]. routesonline.com, 26 December 2018 06:00, [cit. 2020-01-23]. Dostupné online.
7. ↑   LOT Polish Airlines plans Taipei codeshare service from late-Nov 2018. *Routesonline*, 28 November 2018. Dostupné online [cit. 2018-11-28].
8. ↑   *Polskie Linie Lotnicze LOT (1971/1972)* [online]. app.box.com, [cit. 2020-01-23]. Dostupné online.
9. ↑   *Fleet* [online]. lot.com, [cit. 2020-01-23]. Dostupné online.
10. 1 2 3   *LOT pozyska cztery airbusy A320* [online]. [Cit. 2019-12-20]. Dostupné online.
11. ↑   *Boeing 737-400 Seat Plan* [online]. [Cit. 2019-11-03]. Dostupné online. Archivované 2019-11-03 z originálu.
12. 1 2 3 4 5   *LOT Polish Airlines' current fleet (October 2019)* [online]. [Cit. 2019-11-03]. Dostupné online.
13. ↑  BOBON, Gabriel. *LOT va închiria de la Boeing un 737-700 care a zburat pentru Blue Air* [online]. 12 June 2019. Dostupné online. (po rumumsky; moldavsky)
14. ↑   *Boeing 737-800 Seat Plan* [online]. [Cit. 2019-11-03]. Dostupné online. Archivované 2019-11-03 z originálu.
15. ↑   *Boeing 737 MAX 8 seat map* [online]. [Cit. 2019-11-03]. Dostupné online. Archivované 2019-11-03 z originálu.
16. ↑   *Boeing 787 Dreamliner Seat Plan* [online]. [Cit. 2019-11-03]. Dostupné online. Archivované 2021-08-20 z originálu.
17. ↑   *Boeing 787-9 Dreamliner* [online]. [Cit. 2019-11-03]. Dostupné online.
18. ↑   *Embraer 170 Seat Plan* [online]. [Cit. 2019-11-03]. Dostupné online. Archivované 2019-11-03 z originálu.
19. ↑   *Embraer 175* [online]. [Cit. 2019-11-03]. Dostupné online.
20. ↑   *Embraer 190 Seat Plan* [online]. [Cit. 2019-11-03]. Dostupné online. Archivované 2019-11-03 z originálu.
21. ↑   *Embraer 195 Seat Plan* [online]. [Cit. 2019-11-03]. Dostupné online. [nefunkčný odkaz]
22. 1 2 3  Jońca, Adam (1985). *Samoloty linii lotniczych 1945-1956*, s. 15 – 18.
23. ↑  Adam Jońca, *Samoloty linii lotniczych 1957-1981*, s. 11.
24. 1 2  Adam Jońca, *Samoloty linii lotniczych 1957-1981*, s. 16 – 19.
25. ↑  Jońca, Adam (1985). *Samoloty linii lotniczych 1945-1956*, s. 12.
26. 1 2  Adam Jońca, *Samoloty linii lotniczych 1957-1981*, s. 2 – 6.
27. 1 2 3 4 5  Jońca, Adam (1985). *Samoloty linii lotniczych 1931-1939*, s. 13 – 22.
28. ↑  Jońca, Adam (1985). *Samoloty linii lotniczych 1945-1956*, s. 8.
29. 1 2  Jońca, Adam (1985). *Samoloty linii lotniczych 1919-1930*, s. 14 – 20.
30. ↑  Jońca, Adam (1985). *Samoloty linii lotniczych 1945-1956*, s. 23 – 24.
31. ↑  Jońca, Adam (1985). *Samoloty linii lotniczych 1945-1956*, s. 4 – 5.
32. ↑  Jońca, Adam (1985). *Samoloty linii lotniczych 1931-1939*, s. 9.

Iné projekty
------------

Commons
* Spolupracuj na Commons Commons ponúka multimediálne súbory na tému **Polskie Linie Lotnicze LOT**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku LOT Polish Airlines na anglickej Wikipédii.*


|  |  |
| --- | --- |
| Portal | Letecký portál |